**Notă informativă**

**la proiectul de Lege pentru modificarea și completarea Legii cu privire la principiile de subvenționare a producătorilor agricoli nr. 276 din 16.12.2016**

Prezentul proiect are drept scop amendarea legislației naționale cu un șir de prevederi legale, menite să asigure respectarea angajamentelor de către Republica Moldova față de UE conform prevederilor *Acordului de Asociere între Republica Moldova și Uniunea Europeană și Comunitatea Europeană a Energiei Atomice și statele membre ale acestora,* ratificat prin Legea nr.112 din 2 iulie 2014 și a *Planului Național de Acțiuni* pentru *implementarea Acordului de Asociere Republica Moldova – Uniunea Europeană în perioada 2017 – 2019*, aprobat prin *Hotărârea Guvernului nr.1472 din 30 decembrie 2016 cu modificările și completările ulterioare*, cât și realizarea *condiționalităților generale* atașate finanțării conform *Acordului de Finanțare al Contractului de Reformă Sectorială* (privind Programul ENPARD) ratificat prin *Legea nr. 177 din  22.10.2015*.

Prin Hotărârea Guvernului nr. 409 din 04 iunie 2014 *cu privire la aprobarea Strategiei naționale de dezvoltare agricolă și rurală 2014-2020* și Hotărârea Guvernului nr. 742  din  21 octombrie 2015 *pentru aprobarea Planului de acțiuni privind implementarea Strategiei naționale de dezvoltare agricolă și rurală pentru anii 2014-2020* s-a asigurat implementarea acestor angajamente.

Actualmente, în baza raportului de revizuire pe termen mediu a Strategiei, condiție obligatorie pentru continuarea suportului sectorial în cadrul Programului ENPARD, apare necesitatea îmbunătățirii și ajustării politicilor în domeniul agriculturii și dezvoltării rurale conform standardelor Uniunii Europene, pentru a garanta o dezvoltare eficientă a sectorului, păstrând însă continuitatea politicilor incluse în documentul de bază elaborat și aprobat în anul 2014.

Astfel, revizuirea Strategiei se impune printr- o serie de corectări și ajustări, care vin să optimizeze și să eficientizeze politicile în domeniul agriculturii și dezvoltării rurale, ținând cont de evoluția în sector pe parcursul ultimilor 3 ani de implementare.

Continuarea suportului sectorial în cadrul programului ENPARD ține de realizarea *condiționalităților generale* atașate finanțării, iar revizuirea pe termen mediu al Strategiei este una din condițiile de bază pentru plata ultimei tranșe de suport.

Pentru asigurarea respectării angajamentelor Republicii Moldova prin prisma celor menționate urmează să fie modificată legislația în vigoare.

Prin urmare, proiectul conține un șir de modificări și completări, cele mai importante modificări propuse în proiect se referă la Obiectivului General 3 ”***Îmbunătăţirea nivelului de muncă și de trai în mediul rural***”, și anume :

**Obiectivul specific 3.1.** ”*Facilitarea investiţiilor pentru infrastructura fizică şi de servicii din mediul rural”* prin ”Modernizarea și / sau construcția și / sau renovarea infrastructurii fizice legate de exploatațiile agricole pentru a dezvolta activitățile antreprenoriale în sectorul agroalimentar și pentru a spori siguranța și calitatea producției alimentare”,”Îmbunătățirea și dezvoltarea infrastructurii economice publice rurale pentru îmbunătățirea calității vieții în comunitățile rurale” și ”Sprijinirea activităților de renovare și dezvoltare a localităților rurale, inclusiv promovarea conservării și punerii în valoare a patrimoniului”;

**Obiectivul specific 3.2.** ”*Creşterea oportunităţilor de ocupare a forţei de muncă în domeniul non-agricol şi sporirea veniturilor în mediul rural*” prin ”Sprijinirea diversificării economiei rurale prin oferirea suportului exploatațiilor agricole să dezvolte activități non-agricole”, ”Diversificarea economiei rurale prin promovarea activităților non-agricole pentru locuitorii din mediul rural” și ”Suport pentru activitățile de promovare (festivaluri, evenimente, broșuri, materiale de promovare) a oportunităților de afaceri în scopul îmbunătățirii imaginii zonelor rurale”

**Obiectivul specific 3.3**. ”*Stimularea implicării comunităţii locale în dezvoltarea rurală*” prin ”Crearea și funcționarea grupurilor de acțiune locală bazate pe principii ale Programului LEADER al Uniunii Europene (activitate-pilot)”.

 În acest sens, propunerile din proiect se referă la extinderea și reformularea unor noțiuni care se conțin la art.3, precum și introducerea unor noi măsuri ce țin de dezvoltarea mediului rural, LEADER, Strategie de dezvoltare locală, (SDL), Grupul local de acțiune (GAL) etc.

La fel, se propun modificări la Art.17 ce țin de prioritățile Strategiei Naționale de dezvoltare agricolă și rurală prin introducerea lit .c),d),e), f) ce țin de îmbunătățirea și dezvoltarea infrastructurii publice rurale; reînoirea și dezvoltarea satului; diversificarea economiei rurale prin activități non-agricole; implementarea Strategiilor de Dezvoltare Locală în cadrul Abordării LEADER.

De menționat, că proiectului nu presupune cheltuieli suplimentare din bugetul de stat, fiind în limitele resurselor financiare alocate din Bugetul de Stat pentru anul 2018 și a resurselor financiare planificate în Cadrul Bugetar pe Termen Mediu.

Cu referire la cele expuse, propun proiectul spre examinare și adoptare.

 **Deputat în Parlament**